इन आग्रहों से स्पष्ट है कि नये कवियों का यह ‘क्षण’ सामान्य अनुभूति का क्षण नहीं है. मूल òोतों का पता लगाने से मालूम होता है कि जिस डी.एच. लारेन्स का प्रभाव स्वयं अज्ञेय भी स्वीकार करते हैं, उसे ‘क्षण’ की ‘फेटिश’ थी. अपने ‘न्यू पोएम्स’ के अमेरिकन संस्करण (1920) की भूमिका (जो आगे चलकर 1936 में उसके ‘फोएनिक्स’ संग्रह में पुनर्मुद्रित हुई) में लारेंस ने अत्यन्त आग्रह के साथ ‘क्षण की ऐन्द्रिय पूर्णता’ का नारा दिया था. सेक्स-रहस्यवाद से पीड़ित लारेंस के लिए जो क्षण की तीव्र ऐन्द्रिय अनुभूति है, वही अज्ञेय की जबान पर ‘इस क्षण को पूरा हम जी लें.’ तात्पर्य यह कि आज का कवि लारेंस की तरह ही हर क्षण को पूरा का पूरा निचोड़ डालना चाहता है. तय है कि इस तरह अधिक दिन जी सकना असम्भव है. आकस्मिक नहीं है कि अल्पवय में ही लारेंस ने अपनी पूरी आयु को निचोड़ कर समाप्त कर दिया. क्या हिन्दी के नये कवि भी अपने अस्तित्व और सृजन के क्षण को इसी अर्थ में स्वीकार करने के लिए तैयार हैं?